Diari Oficial de la Generalitat Valenciana


Sumari del DOGV 2456, del 23-02-1995 (1995/833918)

ORDRE de 27 de gener de 1995, de la Conselleria d'Educació i Ciència, per la qual es convoquen ajudes econòmiques per als centres docents privats concertats que imparteixen els ensenyaments de Pre-escolar/Educació Infantil i/o d'Educació Primària/Educació General Bàsica en València per a 1995.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/01/27/(13)/dof/vci/html**

### Dades del document

Número de DOGV
:   2456

Data del DOGV
:   23-02-1995

Secció del DOGV
:   DISPOSICIONS GENERALS

Número del document
:   1995/833918


Data del document
:   27-01-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 27 de gener de 1995, de la Conselleria d'Educació i Ciència, per la qual es convoquen ajudes econòmiques per als centres docents privats concertats que imparteixen els ensenyaments de Pre-escolar/Educació Infantil i/o d'Educació Primària/Educació General Bàsica en València per a 1995.   
L'Estatut d'Autonomia de la Comunitat Valenciana estableix, en el títol primer, l'oficialitat dels idiomes valencià i castellà i el dret de tots a conèixer-los i usar-los, l'especial protecció i respecte envers la recuperació del valencià i la reserva de Llei per a fixar els criteris d'aplicació de la llengua pròpia en l'administració i l'ensenyament.  
En compliment del mandat estatutari, la Llei 4/1983, de 23 de novembre, de la Generalitat Valenciana, d'ús i Ensenyament del Valencià fixa, com un dels seus objectius específics, protegir la recuperació del valencià.  
Per a l'aplicació d'aquesta llei, en l'àmbit de l'ensenyament no universitari, es dicta el Decret 79/1984, de 30 de juliol, del Consell de la Generalitat Valenciana, que atribueix a la Conselleria de Cultura, Educació i Ciència la competència per tal de promoure, per mitjà dels diferents estaments de la comunitat educativa, els plans d'escolarització en valencià, adoptant, amb aquesta finalitat, les mesures administratives oportunes.  
El reconeixement necessari i la valoració de l'actuació duta a terme pels centres docents privats concertats que imparteixen Pre-escolar/Educació Infantil i l'Educació Primària/Educació General Bàsica en valencià, han explicat durant anys l'existència d'un sistema d'ajudes econòmiques destinades a facilitar el desenvolupament i consolidació de l'ensenyament en valencià en els esmentats centres. És convenient, doncs, prosseguir amb aquesta política de suport als centres privats concertats que han optat per algun programa d'ensenyament en valencià per tal d'assolir els objectius marcats en el terreny de la recuperació de la nostra llengua autòctona, política que es materialitza per a l'any 1995 en una nova convocatòria d'ajudes econòmiques.  
Per tot això, en virtut de les atribucions que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
La Conselleria d'Educació i Ciència, dins els límits pressupostaris aprovats amb aquesta finalitat, concedirà ajudes adreçades a aquells centres docents privats concertats que imparteixen Pre-escolar/Educació Infantil i/o Educació Primària/Educació General Bàsica en valencià.  
Segon  
1. Les ajudes a què fa referència l'article anterior contribuiran al finançament parcial de les despeses derivades del desplegament de l'ensenyament en valencià en els centres que poden acollir-se a allò que disposa aquesta ordre.  
2. L'import global màxim que podrà assignar-s'hi, en concepte d'aquestes ajudes, serà de 99.704.047 PTA, i l'abonament es realitzarà a càrrec de la línia de subvenció 4.07 de la secció, servei i programa 18.39.281.85 d'Ensenyament Primari d'aquest exercici econòmic.  
3. La quantitat que s'adjudique a cada centre, sumada a altres ingressos que aquest reba, no podrà ser superior a les despeses que aquest realitze a causa de la implantació i desplegament de l'ensenyament en valencià.  
Tercer  
S'aproven les bases per les quals es regeix aquesta convocatòria, incloses com a annex I a aquesta ordre, i també el model d'instància inclòs com a annex II.  
DISPOSICIONS FINALS  
Primera  
Es delega en la directora general de Centres Docents la facultat per a concedir o denegar aquestes ajudes, alhora que se l'autoritza perquè dicte les resolucions necessàries per al desplegament i execució d'aquesta ordre.  
Segona  
Es delega la directora general de Centres Docents per a la facultat per a fixar, a proposta de la comissió de baremació de les ajudes i segons el nombre de sol·licituds presentades, un límit màxim per a les ajudes que resulten concedides als centres beneficiaris.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 27 de gener de 1995  
El conseller d'Educació i Ciència,  
JOAN ROMERO I GONZáLEZ  
ANNEX I  
Bases de la convocatòria  
Primera. Concepte de la subvenció  
Les ajudes s'atorgaran en concepte de subvenció per tal de contribuir parcialment al desplegament i consolidació de l'ensenyament en valencià dels centres docents privats concertats que imparteixen els nivells de Pre-escolar/Educació Infantil i/o Educació Primària/Educació General Bàsica en valencià.  
Segona. Sol·licitants  
1. Podran sol·licitar aquestes ajudes, els titulars dels centres docents privats concertats de la Comunitat Valenciana que imparteixen els ensenyaments de Pre-escolar/Educació Infantil i/o d'Educació Primària/Educació General Bàsica en valencià, sempre que disposen de la preceptiva autorització administrativa per a desplegar els esmentats ensenyaments en aquesta modalitat lingüística.  
2. No podran optar a l'obtenció de la subvenció a què fa referència aquesta convocatòria:  
a) Els centres que manquen d'autorització definitiva de funcionament.  
b) Els centres que manquen d'autorització administrativa per a impartir l'ensenyament en valencià, encara que posseesquen autorització del Disseny Particular del Programa d'Incorporació Progressiva del Valencià.  
c) Els centres que no hagen iniciat l'ensenyament en valencià abans de l'1 d'octubre de 1994, encara que hagen previst encetar-lo per al curs 1995/96.  
d) Els centres que, havent resultat beneficiaris d'aquest mateix tipus d'ajudes en l'exercici anterior, no hagen procedit a la seua justificació.  
e) Els centres als quals se'ls haja obert un expedient administratiu per incompliment del concert educatiu.  
f) Els centres que no hagen donat d'alta el personal (docent i no docent) en la Seguretat Social.  
g) Els centres que no hagen complert les obligacions tributàries, especificades en l'Ordre de 7 de gener de 1991, de la Conselleria d'Economia i Hisenda (DOGV número 1477, de 5 de febrer), en compliment de l'article 47.7, del Decret Legislatiu de 26 de juny de 1991 (DOGV número 1588, de 17 de juliol) i de la resta de la normativa concordant.  
h) Els centres el professorat dels quals no posseesca la titulació adient per a impartir l'ensenyament en valencià, segons allò establert per l'article 14 de l'Ordre de 21 de maig de 1985, de la Conselleria de Cultura, Educació i Ciència, per la qual es regula el Pla de Reciclatge del Professorat.  
Tercera. Formalització  
1. Les sol·licituds es formalitzaran atenent el model que s'hi adjunta com a annex II a aquesta convocatòria.   
2. Les instàncies, els annexos i la documentació es podran presentar en les direccions territorials d'Educació corresponents, en els centres d'informació de l'Oficina d'Informació, Iniciatives i Reclamacions de la Generalitat Valenciana o per qualsevol dels mitjans previstos en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació en l'oficina de Correus corresponent haurà de fer-se en sobre obert per tal que siga segellada i datada pel funcionari abans de ser certificada.  
3. El termini per a la presentació de les sol·licituds serà de vint dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.  
Quarta. Documentació  
Juntament amb la sol·licitud caldrà presentar la documentació següent:  
a) Memòria en què conste:  
1. Projecte de Normalització Lingüística del centre, amb almenys els continguts següents:  
- Objectius.  
- Actuacions en cadascú dels espais d'intervenció  
\* Administratiu.  
\* Acadèmic o de gestió pedagògica.  
\* Interrelació amb l'entorn sòcio-familiar.  
\* Interacció didàctica.  
- Temporalització.  
- Criteris d'avaluació del Projecte.  
2. Avaluació del nivell d'assoliment del projecte i actuacions específiques del centre envers la normalització durant el curs 1994-95 (Pla Anual de Normalització).  
3. Relació d'activitats de formació i innovació en les quals haja participat el professorat a nivell individual o el centre en general durant l'any 1994, amb repercussió en la qualitat de l'ensenyament en valencià que ofereix el centre. A aquesta relació caldrà adjuntar fotocòpies compulsades de les certificacions de participació i aprofitament en les esmentades activitats, expedides pels organismes convocants competents. S'acceptaran totes aquelles activitats que estiguen d'acord amb l'Ordre de 9 de juny de 1994, de la Conselleria d'Educació i Ciència, per la qual es regula la convocatòria, el reconeixement, la certificació i el registre de les activitats de formació permanent del professorat.  
4. Relació totalitzada d'inversions de material en valencià (biblioteca, material didàctic, retolacions...) realitzades pel centre durant l'any 1994. A aquesta relació caldrà adjuntar fotocòpies compulsades de les factures corresponents on consten les esmentades despeses.  
b) Balanç econòmic d'ingressos i despeses de l'any 1994 per la implantació i desplegament de l'ensenyament en valencià i previsions econòmico-pressupostàries per a l'any 1995 pel mateix concepte, segons model inclòs com a annex II.a) a aquesta ordre.  
c) Relació del conjunt de la plantilla de personal docent i no docent del centre del curs 94/95, segons models inclosos com a annexos II.b) i II.c) a aquesta ordre.  
d) Fotocòpies compulsades de la titulació del conjunt del personal del centre quant al nivell de coneixements del valencià. En el cas de personal docent, només serà vàlida la presentació del certificat de capacitació o diploma de Mestre de Valencià o certificat de dipòsit equivalent; en el cas de personal no docent, només seran vàlids els certificats oficials administratius corresponents expedits per la Junta Qualificadora de Coneixements de Valencià.  
e) Fotocòpia compulsada del TC-1 i TC-2 del centre corresponent al mes de desembre de 1994 (laborals) o del rebut de pagament al Règim Especial de Treballadors Autònoms del mateix mes (autònoms).  
f) Certificat de la titularitat del centre on conste que es troba al corrent de les obligacions tributàries del centre, establertes en l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer).  
g) Certificat de la titularitat del centre en què s'incloguen els extrems següents:  
- Compromís del centre de sotmetre's a les actuacions de comprovació que podrà efectuar aquesta conselleria i a les de control financer que corresponen a la Intervenció General en relació amb l'ajuda concedida.  
- Compromís del centre d'actuar en coordinació amb la Conselleria d'Educació i Ciència pel que fa a la planificació general que aquesta elabore.  
Cinquena. Tramitació per part de les direccions territorials d'Educació  
Si en el moment de la recepció de la instància i els documents hi manca qualsevol, la direcció territorial corresponent els reclamarà per correu certificat i amb justificant de recepció a l'entitat sol·licitant, i li concedirà un termini de deu dies perquè puga aportar-hi les dades o els documents no inclosos en l'expedient, en compliment de l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que transcórrega el termini indicat sense que s'haja presentat la documentació exigida es trametrà l'expedient, fent-hi constar aquesta incidència, a la Direcció General de Centres Docents, on s'arxivarà sense més tràmit amb exclusió en aquesta convocatòria.  
Una vegada els expedients complets, la Inspecció Educativa emetrà un informe sobre els punts següents:  
- Dades del centre.  
- Nombre d'unitats concertades que imparteixen l'ensenyament en valencià i ràtio professor/alumne.  
- Nombre d'unitats autoritzades de Pre-escolar/Educació Infantil sense cap tipus de concert que imparteixen l'ensenyament en valencià, i ràtio professor/alumne.  
- Quantitats percebudes de les famílies en concepte d'ensenyament reglat.  
- Valoració de la titulació específica en valencià del personal docent i no docent del centre.  
- Valoració del contingut de la memòria presentada.  
En la valoració del contingut de la memòria presentada, la Inspecció educativa haurà de comptar amb la col·laboració de l'Assessoria Didàctica per a l'Ensenyament en Valencià.  
En el termini d'un mes comptador des de l'endemà de l'últim dia hàbil per a la presentació d'instàncies, les direccions territorials procediran a trametre a la Direcció General de Centres Docents els expedients complets, a fi que siguen tramitats, incloent-hi l'informe de la inspecció educativa.  
Sisena. Proposta de resolució  
1. L'examen i valoració dels expedients presentats i dels informes emesos per la inspecció educativa i també la consegüent proposta de concessió i denegació de les ajudes, correspondrà a una comissió composta per:  
- La cap del Servei de Centres Privats, qui en farà de presidenta.  
- El cap del Servei d'Ensenyaments en Valencià.  
- El cap del Servei d'Avaluació i Inspecció Educativa.  
- El cap de la Secció de Subvencions de la Direcció General de Centres Docents, qui actuarà de secretari de la comissió.  
2. La comissió efectuarà la valoració dels expedients presentats i l'assignació de l'import de les ajudes previstes en aquesta ordre, tenint en compte el barem següent:  
a) Memòria presentada (fins a un màxim de 2 punts).  
b) Titulació de la totalitat del personal docent pel que fa als seus coneixements acreditats de valencià (fins un màxim d'1 punt).  
c) Titulació de la totalitat del personal no docent pel que fa als seus coneixements acreditats de valencià (fins a un màxim d'1 punt).  
d) Agrupament de l'alumnat i ràtio professor/alumne dels grups/unitats de Pre-escolar/Ed. Infantil que imparteixen l'ensenyament en valencià (fins un màxim de 0,5 punts).  
e) Nombre d'unitats concertades que imparteixen l'ensenyament en valencià (fins un màxim d'1 punt).  
f) Nombre d'unitats autoritzades de Pre-escolar/Educació Infantil sense cap tipus de concert que imparteixen l'ensenyament en valencià (fins a un màxim de 3 punts).  
g) Import de l'aportació familiar per l'ensenyament reglat (fins un màxim d'1 punt).  
h) Existència del nivell de Pre-escolar/Educació Infantil de 3 anys que imparteix l'ensenyament en valencià (fins un màxim de 0,5 punts).  
Setena. Resolució  
Una vegada evacuada la proposta de la comissió sobre l'adjudicació de quantitats i la denegació de subvenció als centres que no complesquen els requisits establerts en l'ordre de convocatòria, la directora general de Centres Docents, per delegació del conseller d'Educació i Ciència, resoldrà aquesta convocatòria.  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.  
La resolució a què fa referència aquesta base caldrà que siga dictada en el termini màxim de sis mesos comptadors des del dia de l'entrada en vigor d'aquesta ordre. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.  
Aquesta resolució serà publicada en el Diari Oficial de la Generalitat Valenciana i en aquesta s'especificaran, entre altres aspectes, el termini de què disposarà la Direcció General de Centres Docents per a efectuar les propostes de pagament, el qual no haurà d'excedir els sis mesos des de la publicació de la resolució.  
Vuitena. Justificació de la subvenció  
Per a la percepció de la subvenció, el beneficiari haurà de justificar, davant la Direcció General de Centres Docents, les despeses i la destinació d'aquesta per un import igual o superior a l'ajuda concedida, i també el fet de trobar-se al corrent de les seues obligacions tributàries i les corresponents a la Seguretat Social, en compliment de l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
En la documentació, que té com a finalitat justificar la subvenció, s'hi inclourà:  
a) Relació certificada dels ingressos i despeses per la implantació i desplegament de l'ensenyament en valencià durant 1995, acompanyada de la documentació de caràcter econòmic que justifique despeses per import igual o superior a l'ajuda concedida (fulls de salari del personal, butlletes de cotització a la Seguretat Social, factures, etc).  
b) Certificat, expedit per l'administració de la Seguretat Social corresponent, on conste que el centre a hores d'ara es troba al corrent en el pagament de les quotes de Seguretat Social de tota la seua plantilla de personal.  
c) Documentació acreditativa d'haver complert les obligacions tributàries del centre.  
Tots els documents hauran de ser originals o fotocòpies compulsades. Quant a la documentació de caràcter econòmic assenyalada en l'apartat a) del paràgraf anterior, només serà vàlida per a justificar la subvenció aquella emesa a partir de l'1 de gener de 1995, atès el caràcter de finançament parcial de funcionament del centre.  
La Direcció General de Centres Docents fixarà en la resolució d'aquesta convocatòria el termini per a la presentació de la documentació justificativa de la subvenció.  
Novena. Revocació o disminució de la subvenció  
1. Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.  
L'import de les subvencions en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que ha de desenvolupar el beneficiari.  
2. Escaurà el reintegrament de les quantitats percebudes i l'exigència de l'interès de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenció de la subvenció sense reunir les condicions requerides.  
c) Incompliment de la finalitat per a la qual fou concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
3. Igualment, en el supòsit previst en el paràgraf segon del punt 1 d'aquesta base, quan la subvenció principal siga de la Generalitat Valenciana pertocarà el reintegrament de la diferència per excés obtinguda sobre el cost de l'activitat desenvolupada.  
4. Així mateix, la no presentació de la documentació assenyalada en la base 8ª d'aquesta ordre en el termini que es determine en la resolució d'aquesta convocatòria, comportarà la pèrdua del dret a rebre la subvenció per part del beneficiari.  
Deu. Altres possibles subvencions  
El beneficiari d'aquesta convocatòria assumeix el compromís de comunicar a la Direcció General de Centres Docents de la Conselleria d'Educació i Ciència l'obtenció de subvencions o ajudes per a la mateixa finalitat, provinents de qualsevol ens públic o privat.


Còpia Permalink ELI